De Rust – Toe glad nie so rustig | Maroela Media
De Rust – Toe glad nie so rustig
'n Straattoneel in fraaie De Rust (Foto: Adriëtte le Roux)
Daar is winkels te kus en te keur soos toergids Willie Immelman (links) en Niekie (regs), eienaar van The Village Trading Post, ons gewys het. Foto: Adriëtte le Roux
By Casablanca Kafee koop jy nog oor die toonbank soos in die ou dae. Foto: Adriëtte le Roux
Bestel 'n organiese groentemandjie by Numbi Valley Permaculture Farm ─ en slaap sommer oor! Foto: Adriëtte le Roux
Die Karoo is bekend vir sy koppies, maar die De Rust-koppie is régtig iets spesiaal. Dit word vir enigeen, selfs dié met 'n basiese belangstelling in plante, aanbeveel, want dit spog met meer as driehonderd plantspesies. Sommige plante, soos die miniatuur-kopieva en aalwynrosie, sal jy nét hier aantref! Verskeie wildemalvas tooi ook dié koppie en as jy dit nie geweet het nie vertel ons jou nou: die malva is besonder spesiaal vir De Rust se mense ─ daar is tot 'n gastehuis, Die Malvahuisie, na dié plant vernoem!
Die Malvahuisie se naam wys hoe belangrik hierdie blom in De Rust is. Foto: LekkeSlaap
Dit is in die nabygeleë Meiringspoort waar Heinrich Bernhard Oldenland, 'n VOC-tuinier, in 1689 'n enkele steggie van die Pelargonium zonale, 'n tipe malva, gepluk het. Binnekort het dié nederige steggie sy weg tot in Europa en vandaar na die Verenigde Koninkryk en Amerika gebaan. Vandag is die helderkleurige, moeitelose malva 'n pronkstuk in venstertuine reg oor die wêreld en ons eie De Rust is die begin van dié fraai verskynsel!
Ons het sommer drie Kannaland-rooiwynbottels as geskenke huis toe geneem. Foto: Lisa Slippers
Wanneer jy op die Oude Muragiepad afdraai, is De Rustica en sy bekroonde olyfolies ná so 'n entjie aan jou regterkant. De Rustica het vanjaar vier goue toekennings by die SA Olive Awards en goud by die Wêreld Olyfoliekampioenskappe in New York en by die Sol d'Oro Internasionale Olyfoliekompetisie ingepalm, en sit selfs landgoedere in Italië en Griekeland ore aan.
Koop 'n bottel olyfolie vir elke dis by De Rustica. Foto: Adriëtte le Roux
Asher Stable Stay is op die De Rustica-olyfandgoed. Foto: Adriëtte le Roux
Kerneelia Kothuis is 'n "off-the-grid"-kothuis met al die geriewe vir 'n lekker Karoo-kuier. Foto: Adriëtte le Roux
Die poel waar Meiringspoort se meermin glo woon (links) en 'n kees wat skepties is oor die meerminstorie (regs). Foto's: Adriëtte le Roux en Willie Immelman
Dis egter nie al wat poortgangers kan gewaar nie! Sedert die pas in 1858 oopgemaak het, het die pad al verskeie kere verspoel. Volgens die legende word die poortvloede deur 'n wispelturige meermin wat in die poort se boonste poel woon, veroorsaak. Wanneer dié waternimf voel mense respekteer haar nie, saai sy verwoesting aan die onderpunt van haar waterval. In 1996, ná 'n baie erge vloed, het die storie só ver geloop dat die meermin weggespoel het en in Mosselbaai deur vissermanne gevang is. Daarna is sy na die C.P. Nel Museum in Oudtshoorn geneem. Die museum se kurator het só gesukkel met oproepe en skares by die museum as gevolg van dié bogstorie, dat die polisie ontbied is om die "meermin" ('n pop met 'n stert) seremonieel na die poort toe terug te neem.
Daar is 'n gerieflike parkeerarea en publieke ablusiegeriewe wat baie goed onderhou word by Meiringspoort se waterval. Foto: Adriëtte le Roux
De Rust is definitief nie net 'n slaperige Karoodorpie nie. Of jy in stilte wil verkeer en in die buitelug wil stap, die adrenalien wil laat pomp of 'n rits doendinge wil geniet, dié gasvrye dorpie en sy kunssinnige inwoners is die ideale wegbreek!